Sulat sa Bagong Tipan

Ang mga **sulat** ay mga aklat na bahagi ng Bagong Tipan ng Bibliya.  Matatagpuan ang mga **liham** na ito pagkaraan ng *Aklat ng mga Gawa ng mga Alagad*.  Sapagkat inakdaan ng mga naunang pinuno ng Simbahang Kristiyano, may layunin ang mga sulat na ito na makapagbigay ng mga gabay o patnubay sa gawi kung paano mamuhay bilang tunay na Kristiyano.  Bumubuo ang pangkat ng mga liham na ito sa ikalawang pangunahing kahatian ng Bagong Tipan ng Bibliya.

## Sanligang pangkasaysayan 
Dahil sa pagkakaroon ng simula ng pagsali ng mga mamamayan sa pangkat ng mga Kristiyano, kinailangang sagutin ng mga naunang pinuno ng mga nanalig kay Kristo ang mga lumilitaw na mga katanungan.  Kinailangan din nilang sugpuin ang mga nagaganap na mga suliranin at mga pagtatalo.  Mayroon din mga pakikipag-ugnayan silang natanggap mula sa mga bagong Kristiyano ng kanilang mga kapanahunan.  Nagbunga ang mga tanong, kaguluhan, problema, at hindi pagkakasundo sa pagkakaroon ng mga liham o sulat na ito, kasabayan ng pagsulat ng mga ebanghelyo.  Pinangalagaan ng mga nakatanggap ng mga liham na ito ang mga kanilang mga sipi, nagtabi ng mga kopya, at unti-unting pinagtipun-tipon hanggang sa maging bahagi ng Bibliya.  Nakasama sila ng mga Mabuting Balita o Ebanghelyo at mga opisyal na panitikang Kristiyano dahil sa katangian at kahalagan ng kanilang mga nilalaman.      

### Mga Sulat ni San Pablo 
Kabilang sa mga naisulat ng mga sinaung pinuno ng Kristiyanismo ang **labintatlong sulat** na inakdaan ni San Pablo ng Tarsus - ang mga *Sulat ni San Pablo*, na kilala rin bilang mga *Paulinong Liham* o kaya mga *Paulinong Sulat* (*Pauline Espistles* sa Ingles) - na ipinadala sa mga lokal na parokya o simbahan, na siya mismo ang nagtatag.  Nagsimulang kumalat  ang mga sulat ni San Pablo mula noong 51 AD, mga dalawampung taon pagkaraan ng pagpanaw at muling pagkabuhay ni Hesus.  Nasulat na ang mga liham ni Pablo bago pa man maisatitik ang mga Ebanghelyo nina San Mateo, San Marcos, San Lucas, at San Juan.  Ang *Sulat sa mga taga-Tesalonica* ang naging pinakauna sa mga liham na isinulat ni Pablo.  Naglalaman ang mga liham ni Pablo ng mga kilala at naging bantog na mga pangungusap sa panitikan ng daigdig.

### Mga Katolikong Liham 
Tinawag na mga *Katolikong Liham* - mga *Sulat na Panlahat*, *Pandaigdigang mga Liham*, mga *Epistolaryong Katoliko*, mga *Sulat Pandaigdig* - ang mga pangkat na ito sapagkat itinuturing na pandaigdigan o pangkalahatan ang mga sulat na bumubuo rito.  Nauukol ang mga sulat na ito sa "iba't ibang katipunang Kristiyano" ng Simbahan.  Sa diwang ito, nangangahulugang *pandaigdigan* ang salitang *Katoliko*.  Walang partikular na simbahan o parokyang pinadalhan o tinutukoy ang mga liham na ito, kaya't itinuring na panglahat o pandaigdigan.  Binubuo ang mga ito ng **pitong liham**: ang *Sulat ni Santiago*; ang *Mga Sulat ni Pedro* na binubuo ng dalawang liham ni San Pedro (ang *Una* at *Ikalawang Sulat ni Pedro*; ang *Mga Sulat ni Juan* na bungkos ng tatlong liham mula kay San Juan (ang *Una*, *Ikalawa*, at ang *Ikatlong Sulat ni Juan*; at ang *Sulat ni Hudas*.  Katulad ng kalipunan ng mga sulat ni San Pablo, naisulat ang mga Katolikong Liham dahil sa pagkakaroon ng mga partikular na suliran at mga pag-aalitang kaugnay ng teolohiya.  Naglalarawan at nagsasalamin ang mga ito ng isang kontrobersiyang naganap sa sinaunang Simbahang Kristiyano hinggil sa kalikasan ni Hesus na naging Kristo, na kinasasangkutan ng mga interpretasyon o pananaw at pagbibigay kahulugan hinggil sa katauhan ni Kristo.

### Iba pang mga liham 
May dalawa pang sulat na napabilang din sa pangkat ng mga liham na matatagpuan sa Bagong Tipan ng Bibliya.  Ito ang *Sulat sa mga Hebreo* at ang *Aklat ng Pahayag* o ang *Aklat ng Apokalipsis*.

## Mga sanggunian